Ανακοίνωση κατ' εφαρμογή των διατάξεων του άρθρου 5 του κανονισμού (ΕΟΚ) αριθ. 3976/87, της 14ης Δεκεμβρίου 1987, για την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών

(2001/C 107/04)

(Κείμενο που παρουσιάζει ενδιαφέρον για τον ΕΟΧ)

Σύμφωνα με το άρθρο 5 του κανονισμού (ΕΟΚ) αριθ. 3976/87 του Συμβουλίου, η Επιτροπή καλεί τα ενδιαφερόμενα μέρη να αποστείλουν τις παρατηρήσεις τους σχετικά με το συνημμένο σχέδιο κανονισμού της Επιτροπής όσον αφορά την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών, εντός ενός μηνός από τη δημοσίευση της παρούσας ανακοίνωσης, στην ακόλουθη διεύθυνση: Ευρωπαϊκή Επιτροπή Γενική Διεύθυνση Ανταγωνισμού

Unit IV/D2,

Office C100 6/134

Rue de la Loi/Wetstraat 200

Β - 1049 Βρυξέλλες Φαξ (32-2) 296 98 12 e-mail: kirstin.baker@cec.eu.int

Σχέδιο κανονισμού της Επιτροπής για τροποποίηση του κανονισμού (ΕΟΚ) αριθ. 1617/93 που αφορά τις διαβουλεύσεις για τους ναύλους μεταφοράς επιβατών και εμπορευμάτων και την κατανομή του διαθέσιμου χρόνου χρήσης στους αερολιμένες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3976/87 του Συμβουλίου, της 14ης Δεκεμβρίου 1987, για την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών(1), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, και ιδίως με το άρθρο 2,

Μετά τη δημοσίευση του σχεδίου του κανονισμού αυτού(2),

Κατόπιν διαβούλευσης με τη συμβουλευτική επιτροπή συμπράξεων και δεσποζουσών θέσεων στις αεροπορικές μεταφορές,

Εκτιμώντας τα ακόλουθα:

(1) Με τον κανονισμό (ΕΟΚ) αριθ. 1617/93(3), όπως τροποποιήθηκε από τον κανονισμό (ΕΚ) αριθ. 1083/1999(4), η Επιτροπή χορήγησε απαλλαγή κατά κατηγορίες όσον αφορά, εκτός των άλλων, τη διαβούλευση σχετικά με τους ναύλους για τη μεταφορά επιβατών και αποσκευών στις τακτικές αεροπορικές γραμμές και την κατανομή του διαθέσιμου χρόνου χρήσης στους αερολιμένες. Ο κανονισμός αυτός ισχύει μέχρι τις 30 Ιουνίου του 2001.

(2) Η Επιτροπή έχει ξεκινήσει διαβουλεύσεις για το εάν θα πρέπει να διατηρηθεί υπό τη σημερινή της μορφή η απαλλαγή κατά κατηγορίες όσον αφορά τις διαβουλεύσεις σχετικά με τους ναύλους για τη μεταφορά επιβατών. Μετά από αυτές τις διαβουλεύσεις ενδέχεται να υποβάλει προτάσεις για νέα απαλλαγή κατά κατηγορίες ή να ξεκινήσει μια ατομική διαδικασία. Οι διαβουλεύσεις θα ολοκληρωθούν το 2001. Για το λόγο αυτό η απαλλαγή κατά κατηγορίες όσον αφορά τις διαβουλεύσεις σχετικά με τους ναύλους για τη μεταφορά επιβατών θα πρέπει να παραταθεί κατά ένα έτος.

(3) Οι λόγοι που εκτίθενται στο προοίμιο του κανονισμού (ΕΟΚ) αριθ. 1617/93 για την χορήγηση απαλλαγής κατά κατηγορίες όσον αφορά τις συμφωνίες και τις εναρμονισμένες πρακτικές σε σχέση με την κατανομή του διαθέσιμου χρόνου χρήσης στους αερολιμένες και τον προγραμματισμό των τακτικών αεροπορικών υπηρεσιών μεταξύ των αερολιμένων της Κοινότητας εξακολουθούν να ισχύουν πλήρως και για το λόγο αυτό κρίνεται σκόπιμη η παράταση αυτής της απαλλαγής κατά κατηγορίες. Για να μπορέσει να γίνει η προσαρμογή αυτής της απαλλαγής κατά κατηγορίες μόλις εγκριθούν οι προβλεπόμενες τροποποιήσεις του κανονισμού (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες διάθεσης χρόνου χρήσης στους κοινοτικούς αερολιμένες(5), η απαλλαγή αυτή θα πρέπει να παραταθεί κατά τρία έτη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η δεύτερη παράγραφος του άρθρου 7 του κανονισμού (ΕΟΚ) αριθ. 1617/93 αντικαθίσταται από το ακόλουθο κείμενο: "Ισχύει μέχρι τις 30 Ιουνίου 2002 για την απαλλαγή όσον αφορά τις διαβουλεύσεις σχετικά με τους ναύλους για τη μεταφορά επιβατών και μέχρι τις 30 Ιουνίου 2004 όσον αφορά την απαλλαγή για την κατανομή του διαθέσιμου χρόνου χρήσης στους αερολιμένες."

Άρθρο 2

Ο παρών κανονισμός τίθεται σε ισχύ είκοσι ημέρες από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ L 374 της 31.12.1987, σ. 9.

(2) ...

(3) ΕΕ L 155 της 26.6.1993, σ. 18.

(4) ΕΕ L 131 της 27.5.1999, σ. 27.

(5) ΕΕ L 14 της 22.1.1993, σ. 1.